„ Þetta er allt á áætlun og stóra myndin í dag hefur ekkert breyst , “ segir Elín Björk Jónasdóttir , veðurfræðingur á Veðurstofu Íslands , í samtali við mbl.is . Appelsínugul viðvörun verður í gildi í öllum landshlutum vegna veðurs síðar í dag nema á Norðurlandi vestra og Ströndum þar sem rauð viðvörun mun gilda frá klukkan fimm . „ Það er farið að hvessa mjög og snjóa við norðurströndina og á utanverðum Vestfjörðum , “ segir Elín en Vestfirðir og Strandir finna fyrst fyrir veðrinu . Steingrímsfjarðarheiði , Þröskuldum , veginum um Hálfdán og Mikladal og Hrafnseyrar - og Dynjandisheiði hefur verið lokað vegna veðurs . Þá er ófært norður í Árneshrepp og um Gemlufallsheiði þar sem hviður fara í 43 m / s . Elín segir að það fari að hvessa á vestast á höfuðborgarsvæðinu milli klukkan eitt og þrjú í dag . „ Það er þá Vesturbærinn , Seltjarnarnes , miðbærinn og líklega Vellirnir í Hafnarfirði og Reykjanesbrautin . Um klukkan fimm verður veðrið orðið ansi slæmt á höfuðborgarsvæðinu , “ segir Elín en appelsínugul viðvörun er í gildi á höfuðborgarsvæðinu frá því klukkan þrjú : „ Appelsínugula viðvörunin gildir frá því klukkan þrjú og við breytum því ekki . “